**РЕЦЕНЗИЯ**

от проф. дин Вера Бонева, преподавател по История на България, член на научното жури в съответствие със Заповед на Ректора на Софийския университет „Св. Климент Охридски“ – No РД 38-207/ 27.04.2023,

на дисертацията за придобиване на образователна и научна степен „доктор“, представена от **Владимир Красимир Терзиев**,

на тема *„Здравната просвета в Българското общество 1856-1878 г.“,*

научен ръководител – проф. д-р Пламен Митев –

Катедра „История на България“, Исторически факултет

**Информация за кандидата и за процедурата**

Владимир Терзиев придобива бакалавърска и магистърска степени по История в Историческия факултет на Софийския университет „Св. Климент Охридски“. От февруари 2020 г. до февруари 2023 г. той е редовен докторант към Катедра „История на България“ в споменатия факултет. Обучението му се осъществява в професионално направление 2.2. История и археология, научна специалност „История на България“ (История на Българското възраждане). От представената документация личи, че е към края на срока на докторантурата е изпълнил индивидуалния си план изцяло и успешно. В срок е написал и предал дисертационния си труд, разработен под научното ръководство на проф. д-р Пламен Митев. Той е покрил минималните национали изисквания за придобиване на докторска степен по История и археология и представил е научни публикации по темата на дисертацията.

Текстът на дисертацията е обсъден в Катедрата на 11 април 2023 г. и е насочен към защита пред научно жури. След надлежна проверка на оригиналността е съставен протокол за липса на плагиатство и други нарушения на авторското право. Протоколът е подписан от научния ръководител. Информацията, съдържаща се в получените от мен документи и материали, ми дава основание да приема, че всички законови изисквания за реализиране на процедурата по защита на труда пред научно жури са спазени.

Като член на научното жури получих всички необходими документи, свързани с дисертацията и с обучението на докторанта. Получих и автореферата, който прилежно показва най-важните приноси на научното изследване. Декларирам, че нямам общи публикации с кандидата, както и други общи форми на професионална дейност, които биха били предпоставка за конфликт на интереси.

**Общи данни за дисертационния труд**

Текстът на дисертацията е в обем от 348 стандартни страници. Обособени са следните части: увод, четири глави, разделени на отделни параграфи и подпараграфи, заключение, списъци на използвани архивни материали, периодични издания, публикувани документи, мемоари, изследвания и справочна литература. След края на справочния апарат е публикуван списък с използваните съкращения. Основният наратив е съпътстван от 1124 бележки под линия, които са създадени скрупульозно и осигуряват надеждна връзка между авторовото изложение използваните източници на архивна или историописна информация.

Структурата на основния текст е убедителна и балансирана. Прегледът на научната литература по темата на дисертационния труд, включен в увода, е обширен и задълбочен. Убедително е защитена необходимостта от настоящия труд, който не само обобщава постиженията в историческите проучвания на здравеопазването и медицината по българските земи през Възраждането, но също така реконструира най-открояващите се обстоятелства, свързани със здравната просвета в периода 1856-1878 г.

Изследователският подход на автора е модерен и продуктивен. Той е демонстриран ясно в дефинициите на използваните термини, формулирани в началото на основния текст. Изследователските цели и задачи са ясно артикулирани и тясно обвързани с темата и изворовата база на изследването. Амбицията да се систематизира достъпното знание по темата за здравното образование и възпитание през Възраждането е логична и естествена за дисертация за придобиване на образователна и научна степен „доктор“. Извън успешната реализация на тази амбиция, Владимир Терзиев създава свои собствени научни приноси по темата, които откроявам по-нататък в рецензията. Без да считам това за принос, а по-скоро за подходящ методологически подход, си позволявам да откроя изключително прецизната работа на дисертанта с категориите „традиционно общество“ и „моделно общество“, които умело са приплъзнати в основите на анализа на историческите реалности предмет на научния труд. Откроената особеност на представеното изследване е сигнал, че пред нас стои един вече формиран учен – историк на Българското възраждане и на Европа през XIX век.

**Анализ на основния текст**

Първата глава на дисертацията е озаглавена „Здравословното знание през епохата на Възраждането“. Тя започва с обзор на същностните характеристики на традиционната медицина като преобладаваща форма на здравеопазване в предмодерното общество. Този наратив е се уповава на тясната връзка между хората и природния свят, народната култура и вярата в свръхестествени сили в предмодерните епохи. Трябва да се отбележи, че първата глава има значителен историографски принос чрез изчерпателен преглед на научната литература по въпросите на народна медицина. Цялостното проучване на архивните данни, отнасящи се до местни лечители, магьосници, ходжи, гадатели и други подобни на тях, обогатява съществуващия корпус от изследвания по темата. Освен това, в първа глава са изброени и характеризирани оцелели до наши дни ръкописни книги, свързани с традиционната медицина. Убедително е илюстрирана ролята на християнската религия за духовното и физическо изцеление, като са използвани различни примери, подредени в логичен наратив, който проследява усилията на църковните институции да се борят с езическите лечебни практики чрез канонизиране на светци лечители и чрез други присъщи на религията методи.

В първа глава е проследено и навлизането на модерното здравно познание в българското възрожденско общество. Авторът с основание настоява, че този аспект на модернизацията е тясно преплетен с идеологемите на Просвещението и с възхода на естествените науки. Разпространението на модерни знания в областта на здравеопазването в рамките на възрожденското общество се илюстрира чрез примери за приноса на видни личности, чрез създадени през епохата печатни материали и реализирани образователни инициативи. В края на първа глава присъства един открояващ се параграф от дисертацията, който е озаглавен „Сблъсъкът” и „съжителството” между традиционно и модерно здравно познание през Възраждането”. Той предлага примери за взаимно проникване на концепции и практики от традиционната в модерната медицина и постулира, че подобие на всички останали сфери, здравната култура през епохата на Възраждането се характеризира по-скоро със синкретизъм, отколкото с ясно обособяване на старите и нови практики. При все това, авторът с основание настоява, че под влияние на социално-икономическия напредък, просветната възмога и контактите с чужбина модерната медицина постъпателно придобива все по-силни позиции във възрожденското общество.

В началото на втората глава на дисертацията са откроени главните предпоставки за развитието на здравната култура на българите през епохата на Възраждането. След кратко въведение, посветено на историко-медицинската литература от периода 1878-1944 г. по темата, е показана ролята на Танзиматските реформи за преструктуриране на публичната сфера в Османската империя в областта на здравеопазването. Специално място е отделено на Военномедицинското училище в Цариград, което играе решаваща роля в споменатата насока. Убедително е разкрито, че първите крачки за институционализирането на османското здравеопазване са предприети като контрамерки срещу заразните болести, основно холерата и чумата, които създават тежки хуманитарни проблеми – както за мюсюлманското население, така и за българите. В този контекст авторът умело насочва повествованието към самостойните действия на българите за опазване на здравето и за спасяване на човешки животи по време на големите епидемии от чума, холера и други заразни болести.

Дисертацията постулира, че осезаемото обществено фокусиране върху здравеопазването, както и частичното прилагане на държавна здравна политика в Османската империя, са факторите, които допълнително подхранват интереса към медицинските професии – предимно на хуманния лекар и на фармацевта. Владимир Терзиев систематизира данни от научната литература за българи, завършили медицинско образование преди 1878 г., като уплътнява тази информация с допълнителни очерци за някои от по-забележителните личности сред тях. Тук графичните и таблични приложения са особено полезни, защото илюстрират тенденцията за нарастване броя на хуманните лекари и дават частична информация за професионалната им реализация. Авторът с право откроява изключителната роля на професионалните медици за напредъка в здравната просвета на българите, включително и чрез водещата медия на епохата – периодичния печат. На базата на разнообразни първични и вторични източници дисертантът мотивирано илюстрира значението на традиционните ахтарници и модерните аптеки, очертавайки основните прилики и разлики между тях. В обобщение той отбелязва, че изворите не дават надеждна информация за съществените различия между двата типа фармацевтични средища, което е допълнителен знак за синкретичната структура на възрожденското общество.

Третата глава на дисертацията има за свой предмет присъствието на здравната просвета в предосвобожденската училищна мрежа. „Дебатът“ за здравната просвета в образователен план е осмислен чрез въвличане на разнородни източници с приоритет на публичните изявления на водещи интелектуалци, настояващи за по-широко присъствие на здравната тематика в учебните програми. Решаващата роля в този дебат и в цялостната тенденция за разширяване пространството на влияние на здравната просвета е отредена на авторитетни медици и разпознаваеми общественици – Сава Доброплодни, Стефан Бобчев, Венко Гръмников, Начо Планински, Любен Каравелов, Анастас Карастоянов, Тодор Стоянович, Христо Етърски и много др. С техните усилия и с мотивираните им настоявания учебният предмет Хигиена става част от програмите на отделни училища.

Навлизането на здравната просвета във възрожденската училищна мрежа е проследено хронологически и пунктуално, като са откроени водещи педагогически похвати, теми и учебни дисциплини, учебници и учебни помагала, които изцяло или частично разглеждат здравни теми. Авторът убедително показва синкретичната връзка между здравното и нравственото възпитание, както и взаимното преплитане на религиозната и светската конвенции в образователните практики, свързани със здравната просвета. Наративът за дисциплините Хигиена и Гимнастика е приносен – както в съдържателен план, така и във фундаменталната си прикрепеност към разнородни и (в отделни случаи) малко използвани от други автори източници. Осъщественият преглед на учебниците по споменатите дисциплини, както и по близките им по съдържание Анатомия, Психология, Антропология, разкрива нови аспекти на здравното образование, като разширява приложното му поле и в отвъд традиционно възприетите в научната литература образователни форми. Задълбоченият анализ на възрожденската печатна книжнина води дисертанта към мотивирани изводи и заключения, както и към извличане на нова информация за здравната просвета от текстове, които на пръв поглед нямат пряка връзка с нея. Част от авторите на тези текстове са разпознаваеми публични фигури като Стефан Бобчев, Добри Войников, Любен Каравелов и др.

Четвъртата глава на дисертацията е посветена на здравно-образователната литература от предосвобожденската епоха, която според Владимир Терзиев, е неразривно свързано с постъпателния процес на модернизация на отношението към здравето. Въз основа на цялостно проучване на наличния обем от публикации по темата авторът предлага две убедителни класификации: едната се основава на произход и авторство, а втората приема за разграничителна линия целевите групи (читателските аудитории) на текстовете. Разгледани са ключови творби от всички групи, като е направен скрупульозен анализ на съдържанието им, на издателските им параметри и на данните за разпространението им. Този раздел на дисертацията разрива подчертания афинитет на автора към проблематиката на възрожденската литература и книжнина, отложен в задълбочен поглед и прецизен (пре)прочит. Ярък пример в очертаната насока е обзорът, посветен на известната книга на д-р Иван Богоров „Селският лекар“ (1875). Очертавайки относително ниското ниво на здравна култура на населението, дисертантът заключава, че книги от този тип са ключови за поне частичното справяне на мнозинството възрожденски българи със здравните неволи, присъщи на епохата им. Последните два параграфа от изследването съдържат тематичен анализ на съдържанието на здравнообразователните публикации – основно в учебната книжнина и в периодичния печат.

Цялостният поглед на автора върху здравната книжнина и здравната просвета от епохата на Възраждането му дава основание да заключи, че независимо от някои съществени прояви и постижения, до Освобождението от османска власт модерното медицинско знание не е доминиращо в сектора на здравната култура на българите. Броят на привържениците на модерното здравеопазване остава относително ограничен, докато по-многобройната част от населението се придържа към традиционните вярвания и практики, съотносими към човешкото тяло и неговите жизнени функции. При все това, модерното знание за здравето постепенно си пробива път, за да се превърне едва след Освобождението от османска власт от първостепенна форма на медицинска грижа за хората.

**Оценка на приносите и критични бележки**

Владимир Терзиев е създал своята дисертация задълбочено и аналитично. Използвани са максимален брой адекватни на темата исторически извори, част от които преди това не са били включвани в научно обращение по тези въпроси. Историографските очерци са подробни и старателно разработени. Текстът успешно съчетава класическия исторически наратив с етноложки и антропологически наблюдения, отнасящи се преди всичко до мястото и ролята на традиционните медицински знания и практики във възрожденското общество. Опитът на младия автор да систематизира литературата, посветена на здравето, хигиената, човешкото тяло и свързаните с тях теми, произтичащи от здравната сюжетика, е успешен. Наблюденията му върху функциите на училището, учебниците и учителите за развитието на модерното здравно знание, са сред подчертаните приноси на дисертацията. Позволявам си да откроя отличното оформление на дисертацията, прецизния подход към терминологията, както и скрупульозно създадения научен апарат. Текстът е написан на четивен и приятен български език с избягване на уклона към по-сложни словоформи или старинни думи, присъщ на някои историци на Възраждането. Списъците с използваните източници са изчерпателни. Авторефератът отразява основното съдържание и приносите на дисертацията в максимална степен, а преводът на английски език е професионален и адекватен на историческата терминология.

Първата ми критична бележка се отнася до прекомерния обем на някои от историографските обзори – нормална форма на презастраховане на начинаещи историци. Частично съдържателно застъпване е налично между първите два параграфа на дисертацията и четвърта глава на труда. Това обаче не води до съществени повторения, а до разширяване на обхвата на централната тема на изследването – здравната просвета в контекста на Модернизацията. Въпросът за конкретните чуждестранни влияния върху здравната култура на българите през епохата се нуждае от малко по-голяма плътност. В част от параграфите фактическият материал осезаемо „надскача“ хронологическите граници, зададени в заглавието, което като цяло е неизбежно, но би могло да се минимализира с оглед частична оптимизация на обема и кохерентността.

Дисертантът е представил девет публикувани статии и шест под печат, с което неколкократно надхвърля минималните наукометрични показатели за настоящата процедура. Останалите стандарти на наукометрията също са покрити във висока степен. Той е депозирал списък с участия в 13 научни конференции, две академични практики и написани от него шест рецензии на дипломни работи в Историческия факултет на Софийския университет. В обобщение ще си позволя да споделя, че приятно съм изненадана от настойчивия интерес на Владимир Терзиев към социалната история, книжнината и литературата на Възраждането, възприемани от много колеги като „второстепенни“ теми. Подобен избор заслужава адмирации, тъй като всяка една сфера от обществения ни живот преди Освобождението е значима с оглед все по-пълната реконструкция на битието на нацията през XIX век.

**Заключение**

Представеният от Владимир Терзиев дисертационен труд покрива всички изисквания за придобиване на образователната и научна степен „доктор“ в професионално направление „История и археология“. Текстът е написан старателно и компетентно. Налични са открояващи се научни приноси. Обзорите на ръкописните и печатни източници са задълбочени и убедителни. Кандидатът демонстрира интелектуална смелост, трудолюбие и аналитични умения. Препоръчвам, след отстраняване на някои дребни печатни грешки и повторения, трудът да бъде публикуван като монография.

С оглед на всичко написано в тази рецензия, декларирам, че гласувам със **ЗА** по процедурата за придобиване на образователната и научна степен „доктор“ от Владимир Красимир Терзиев в професионално направление „История и археология“.

София,

14 юли 2023 проф. дин Вера Бонева